Um þriðjungi færri umsóknir um aðstoð hafa borist Mæðrastyrksnefnd fyrir þessi jól en þau síðustu og nýjum umsækjendum um jólaaðstoð Hjálparstofnunar kirkjunnar hefur fækkað. Enn er hægt að sækja um jólaaðstoð hjá hjálparsamtökum.
Umsóknarfrestur um jólaaðstoð hjá Mæðrastyrksnefnd Reykjavíkur rann út fyrr í vikunni en enn berast þangað fyrirspurnir og því var ákveðið að hægt verði að sækja um þangað til á morgun. Anna H. Pétursdóttir formaður Mæðrastyrksnefndar segir umsóknirnar færri:
Við aðstoðuðum 1.560 heimili í fyrra og umsóknirnar eru orðnar um þúsund núna og eigum við ekki von á að fara nema upp í svona 1.100 heimili sem við þurfum að aðstoða.
Anna segir að fækkunin sé aðallega meðal fjölskyldufólks, en staðan sé svipuð hjá þeim sem búa einir.
Það er töluvert af einstaklingum og þá eru það yfirleitt öryrkjar, sem leita til okkar.
Hjálparstarf kirkjunnar veitir jólaaðstoð eins og undanfarin jól. Vilborg Oddsdóttir, félagsráðgjafi hjá Hjálparstofnun kirkjunnar segir að enn sé verið að taka við umsóknum, heildarfjöldi liggi ekki fyrir:
Aðalbreytingin sem við merkjum núna er hvað það eru færri sem eru að koma í fyrsta skiptið. Við sjáum að það er mikill munur á því núna og í fyrra þegar það voru mjög margir sem voru að leita í fyrsta skiptið í kringum jólin.
Þessi hópur sem er að koma nýr og stendur allra verst, fyrir utan alla hina sem standa líka illa, eru innflytjendur sem eru hér með dvalarleyfi án atvinnuleyfis.
Hjálparsamtök fá færri umsóknir um jólaaðstoð en í fyrra og nýjum umsækjendum hefur fækkað. Minna er um að fjölskyldufólk leiti aðstoðar en áður.